b'\n_START_ARTICLE_\nMuseum \xe2\x80\x93 et program om norsk historie\n_START_PARAGRAPH_\nMuseum \xe2\x80\x93 et program om norsk historie er et norsk radioprogram om arkeologi og norsk historie som har g\xc3\xa5tt p\xc3\xa5 NRK Radio siden 2001. Programmet ledes av \xc3\x98yvind Arntsen. Det sendes p\xc3\xa5 P2 og produseres av NRK \xc3\x98stfold, og hver episode er vanligvis 26 minutter. Programmet best\xc3\xa5r av "reisereportasjer" fra hele Norge, Norden og noen ganger ogs\xc3\xa5 fra fjernere steder i Europa og USA. Det er historikere, arkivarer, arkeologer i felt, lokalhistorikere og tidsvitner som forteller om historiske steder, nye funn og temaer fra norsk og nordisk historie, med et tidsspenn fra istiden til samtidshistorie. Fra 2013 har ogs\xc3\xa5 NRK-journalist Jan-Henrik Ihleb\xc3\xa6k laget noen av programmene og i fra h\xc3\xb8sten 2015 har Ihleb\xc3\xa6k v\xc3\xa6rt fast programleder sammen med Arntsen.\n_START_SECTION_\nUtmerkelser\n_START_PARAGRAPH_\nMuseum ble i 2012 hedret med, ViS-prisen, som er Vitenskapsakademiet i Stavangers pris for forskningsjournalistikk I 2014 ble programmet tildelt Sverre Steen-prisen for \xc2\xabBred, levende og entusiastisk formidling [som] bidrar til \xc3\xa5 skape historieinteresse og kunnskapsglede blant store grupper\xc2\xbb. Sverre Steen-prisen gis av Den norske, historiske forening, HIFO. MUSEUMs programleder \xc3\x98yvind Arntsen ble i 2014 ogs\xc3\xa5 tildelt Riksm\xc3\xa5lsforbundets Lytterpris.'